
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Andrejs Vanags, kā patērētāju interešu pārstāvis
Komisijas locekle Ilze Pelša, kā komersantu interešu pārstāve,
izskatīja rakstveida procesā strīdu starp patērētāju un sabiedrību ar ierobežotu atbildību “Etailer” (turpmāk – sabiedrība) saistībā ar iegādāto gludināšanas sistēmu.
No lietā esošiem materiāliem izriet, ka 2025.gada 11.jūnijā patērētāja sabiedrības interneta veikalā iegādājās gludināšanas sistēmu par kopējo summu 62,99 EUR. 2025.gada 10.septembrī patērētāja rakstveidā vērsās pie sabiedrības, lūdzot sniegt informāciju par to, kur vērsties saistībā ar gludināšanas sistēmai konstatētajiem defektiem – tā patvaļīgi izslēdzās. Gludināšanas sistēma tika nodota sertificētam servisam, kas nekonstatēja tās defektus. 2025.gada 5.decembrī patērētāja atkārtoti rakstveidā vērsās pie sabiedrības, norādot, ka gludināšanas sistēmai atkārtojas defekti un pieprasījāt tās maiņu vai naudas atmaksu. Sertificēts serviss atkārtoti nespēja konstatēt norādītos defektus un sabiedrība atteica patērētājas prasības izpildi.
Sabiedrība lietā ir sniegusi skaidrojumu, ka minētā prece tika nodota ražotāja pilnvarotajam servisa centram “FIXIT” garantijas pārbaudei 2025.gada 15.septembrī. Servisa centrs veica rūpīgu ierīces pārbaudi un testēšanu gan attiecībā uz patērētājas norādītajiem defektiem, gan normālos ekspluatācijas apstākļos. Saskaņā ar servisa atzinumu neviens no deklarētajiem defektiem netika konstatēts, ierīce darbojās korekti un nekādi darbības traucējumi netika fiksēti. Patērētāja 2025.gada 26.septembrī atkārtoti sazinājusies ar sabiedrību, norādot, ka defekts ir atkārtojies. Atbildot uz to, sabiedrība vēlreiz pieņēma preci un nosūtīja to tam pašam pilnvarotajam servisa centram atkārtotai garantijas diagnostikai. Atkārtotās pārbaudes laikā servisa centrs nespēja reproducēt patērētājas aprakstīto defektu – ierīce testēšanas laikā darbojās korekti un defekti netika konstatēti. Ņemot vērā, ka ražotāja pilnvarotais servisa centrs nevienas no pārbaudēm laikā nekonstatēja patērētājas norādītos defektus vai neatbilstības, sabiedrībai nav objektīva pamata piemērot civiltiesībās paredzētos tiesiskās aizsardzības līdzekļus.
Komisija, izvērtējot lietā esošos apstākļus, secina, ka no patērētājas iesniegtajiem video izriet, ka, lietojot preci atbilstoši instrukcijā norādītajam, tā nedarbojas, līdz ar to komisijai nav šaubu, ka tā nepilda savas funkcijas.
Komisija skaidro, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevēja pienākums ir nodrošināt preces atbilstību līguma noteikumiem, un pārdevējs ir atbildīgs par jebkuru preces neatbilstību, kas pastāv piegādes dienā un atklājas divu gadu laikā no preces piegādes dienas. Vienlaikus, atbilstoši PTAL 14. panta pirmajai daļai, prece ir uzskatāma par līguma noteikumiem atbilstošu, ja tā atbilst pārdevēja sniegtajam aprakstam, veidam, daudzumam un kvalitātei, kā arī tai piemīt funkcionalitāte, saderība, sadarbspēja un citas raksturīgās īpašības.
Ievērojot, ka nodemonstrētajā video ir redzams, ka preces darbība ir traucēta un tā atslēdzas, secināms, ka tā neatbilst par preci sniegtajam aprakstam un to nevar lietot atbilstoši solītajam.
Komisija norāda, ka saskaņā ar PTAL 13. panta trešo daļu gadījumos, kad preces neatbilstība tiek konstatēta viena gada laikā pēc piegādes, pastāv likumiskā prezumpcija, ka neatbilstība pastāvējusi jau piegādes brīdī, izņemot gadījumus, kad šāds pieņēmums nav savienojams ar preces raksturu vai neatbilstības veidu. Līdz ar to pierādīšanas pienākums šādā gadījumā gulstas uz pārdevēju.
Komisija secina, ka sabiedrība nav iesniegusi pierādījumus, kas pierādītu, kādēļ precei ir konstatējami patērētājas nodemonstrētie defekti un ka tie nav ražošanas defekti.
PTAL 28.panta otrā daļa nosaka, ka, ja prece ir līguma noteikumiem neatbilstoša, patērētājs ir tiesīgs prasīt veikt preces remontu vai maiņu. 
Ievērojot, ka gludināšanas sistēma ir līguma noteikumiem neatbilstoša, tas ir, tā nedarbojas tā, kā to pamatoti varētu gaidīt no šāda veida precēm, patērētāja ir tiesīga prasīt, lai sabiedrība veic preces maiņu uz līguma noteikumiem atbilstošu.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:
1. apmierināt patērētājas prasību.
2. uzdot sabiedrībai bez atlīdzības apmainīt 2025.gada 11.jūnijā iegādāto preci – gludināšanas sistēmu “Cecotec IronHero” pret līguma noteikumiem atbilstošu preci.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

